ລັດຖະບານຫວຽດນາມ ປະດັບຫລຽນໄຊແຮງງານຊັ້ນ I ໃຫ້ທູດລາວ
ຂປລ.ໃນວັນທີ 19 ກັນຍາຜ່ານມານີ້ ທີ່ຮ່າໂນ້ຍ, ທ່ານ ຟ້າມ ບິ່ງມິນ ຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ແຫ່ງ ສາທາລະນະລັດ ສັງຄົມນິຍົມ ຫວຽດນາມ ໄດ້ຕ້ອນຮັບການເຂົ້າຢ້ຽມຂ່ຳນັບອຳລາ ຂອງ ທ່ານ ທອງສະຫວັນ ພົມວິຫານ ເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະຈຳ ສາທາລະນະລັດ ສັງ ຄົມນິຍົມ ຫວຽດນາມ, ເນື່ອງໃນໂອກາດສຳເລັດການປະຕິບັດໜ້າທີ່ການທູດຢູ່ ສສ ຫວຽດນາມ.
ໂອກາດນີ້, ທ່ານ ຮອງນາຍົກລັດຖະມົນຕີ ຟ້າມ ບິ່ງມິນ ໄດ້ສະແດງຄວາມຊົມເຊີຍຕໍ່ ທ່ານ ເອກອັກຄະລັດຖະທູດລາວ ທີ່ໄດ້ສຳເລັດໜ້າທີ່ການທູດ ຢູ່ ສສ ຫວຽດນາມ ແລະ ຕີລາຄາສູງຕໍ່ບົດ ບາດ ແລະ ການປະກອບສ່ວນຢ່າງຕັ້ງໜ້າ ເຂົ້າໃນການສົ່ງເສີມຄວາມສຳພັນມິດຕະພາບ ແລະ ການຮ່ວມມື ລະຫວ່າງສອງປະເທດຫວຽດນາມ-ລາວ ໃຫ້ນັບມື້ຂະຫຍາຍຕົວ ໂດຍສະເພາະແມ່ນຂົງເຂດການຕ່າງປະເທດ ໃຫ້ເຂົ້າສູ່ລວງເລິກ ແລະ ແທດເໝາະກັບສະພາບຕົວຈິງ. ທ່ານ ຟ້າມ ບິ່ງມິນ ໄດ້ສະແດງຄວາມເຊື່ອໝັ້ນວ່າ ພາຍຫລັງສຳເລັດການປະຕິບັດໜ້າທີ່ຢູ່ຫວຽດນາມ, ທ່ານ ເອກອັກຄະລັດຖະທູດ ທອງສະຫວັນ ພົມວິຫານ ຈະສືບຕໍ່ປະກອບສ່ວນເຂົ້າໃນການເສີມຂະຫຍາຍ ແລະ ເພີ່ມພູນຄູນສ້າງຄວາມສຳພັນຫວຽດນາມ-ລາວ ໃຫ້ນັບມື້ແຕກດອກອອກຜົນຍິ່ງໆຂຶ້ນ.
ພ້ອມດຽວກັນນີ້, ທ່ານຮອງນາຍົກລັດຖະມົນຕີ ຍັງໄດ້ຕາງໜ້າພັກ-ລັດຖະບານ ຫວຽດນາມ ປະດັບຫລຽນໄຊແຮງງານຊັ້ນ I ໃຫ້ທ່ານ ທອງສະຫວັນ ພົມວິຫານ ເພື່ອສະແດງຄວາມຍ້ອງຍໍຊົມ ເຊີຍຕໍ່ຜົນສຳເລັດອັນໃຫ່ຍຫລວງຂອງທ່ານ ໃນໄລຍະການປະຕິບັດໜ້າທີ່ທາງການທູດຢູ່ ສສ ຫວຽດ ນາມ ໃນການສົ່ງເສີມສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງປະເທດລາວ ແລະ ຫວຽດນາມ ໃຫ້ນັບມື້ເຂັ້ມແຂງ ແລະ ຂະຫຍາຍຕົວຢ່າງບໍ່ຢຸດຢັ້ງ.
ໂອກາດດຽວກັນ, ທ່ານ ເອກອັກຄະລັດຖະທູດ ທອງສະຫວັນ ພົມວິຫານ ໄດ້ກ່າວສະແດງຄວາມຂອບໃຈຕໍ່ ທ່ານຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ຟ້າມ ບິ່ງມິນ ແລະ ພະນັກງານກະຊວງການຕ່າງປະເທດ ຫວຽດນາມ ເຊິ່ງຍາມໃດກໍໃຫ້ການສະໜັບສະໜູນ ແລະ ໃຫ້ການຮ່ວມມືກັບສະຖານທູດລາວ ໃນການປະຕິບັດໜ້າທີ່ການທູດຢູ່ຫວຽດນາມ ອັນໄດ້ປະກອບສ່ວນເຮັດໃຫ້ສາຍພົວພັນແບບພິເສດ ແລະ ການຮ່ວມມືຮອບດ້ານ ລະຫວ່າງລາວ-ຫວຽດນາມ ນັບມື້ເຂົ້າສູ່ລວງເລິກ ແລະ ແທດເໝາະກັບສະພາບຕົວຈິງ. ພ້ອມນັ້ນ ທ່ານທູດ ຍັງໄດ້ຕີລາຄາສູງຕໍ່ການພັດທະ ນາ, ຖານະບົດບາດຂອງ ຫວຽດນາມ ໃນເວທີສາກົນ ແລະ ພາກພື້ນທີ່ນັບມື້ນັບສູງເດັ່ນ, ພ້ອມໃຫ້ຄຳໝັ້ນສັນຍາວ່າ ຈະສືບຕໍ່ປະກອບສ່ວນເຂົ້າໃນການເພີ່ມພູນຄູນສ້າງໃຫ້ແກ່ສາຍພົວພັນມິດຕະພາບ, ຄວາມສາມັກຄີແບບພິເສດ ລະຫວ່າງລາວ-ຫວຽດນາມ ໃຫ້ນັບມື້ດີຂຶ້ນຢ່າງບໍ່ຢຸດຢັ້ງ.